Koldinggade er en gade på Østerbro i København. Den er med indhak ca. 500 meter lang og løber mellem Østerbrogade og Løgstørgade. Gaden fortsætter i en fodgængertunnel under Østerbrogade. I den anden ende munder den ud i Århus Plads, der er en indhegnet legeplads med træer og buske. Nogle af træerne er angiveligt endnu ældre end kvarteret. Der findes også en Koldinggade i Frederikshavn.  Gadens historie Gaden er navngivet omkring 1904 og tilhører gruppen af gader med navn efter større danske byer.     I 1910'erne lå en urtekræmmer Ivar Bøgebjerre i nr. 6. Odense Tritotagefabrik ved O. Flamand havde en afdeling i nr. 9. Opdagelsesbetjent F. Balle boede i nr. 5, taksatrice Emilie Bruun Jacobsen i nr. 1 og landskabsmaler H.L. Matthiessen (måske dén Hjalmar Matthiessen?). I midten af 1950'erne var der nogen produktion i gaden: Forniklingsfabrikken Miva i nr. 30, lige ved siden af skjortefabrikken Skjorta (ved A. Schou). I nr. 14 Sesam låseservice, Nøglekartoteket og Østerbros låsespecialist E. Sørensen. På femte sal i nr. 8 var der Dansk Hollandsk Cigarfabrik (ved Oscar Sveistrup Petersen) og akkumulatorfabrikken El-Kraft lå i nr. 10. I nr. 33 tobakhandler Henry Tofteng, i nr. 35 frugthandler Christian Sørensen og Mejeri R. Madsen i nr. 31.  Davidskirkens børnehave lå i nr. 7. I nr. 5 boede kontorchef S.A. Pharao. Skuespiller Aage Brandt  boede i nr. 7 og Bispebjerg Hospitals Orkester havde en årrække adresse i nr. 25, 3 th.  Bygninger i gaden Davidskirken er fra 1910. Den er tegnet af Johan Nielsen (1863-1925). Kirken har klokketårn, store vinduer og våbenhus på trods af den relativt lille plads der er tilgængelig. Et lille indhak i gaden, som gør at kirkerummet kan få lys ind fra højre. Kirken er i røde mursten med nationalromantiske træk, som går igen i kirkerummet: Træloftet er en naturfarvet tøndehvælv, hvor trækbåndene har små bemalede rosetter i middelalderstil, som også ses i Københavns Rådhus.  Nr. 4 er fra 1956 og i røde mursten og har firtakkede stjerner i betonen ved karnapperne. Nr. 1-5 og 7-9 er fra 1905 og bygget af samme bygherre. Nr. 23-39 er opført i 1913 i røde mursten og er eksempler på københavnerboliger: Nr. 23-25 og 37-39 har spidsbuer over trappeopgangenes øverste vinduer. Nr. 26 er fra 1904 og er typisk for tiden med hoveddøren er i særklasse. Preussisk blå med guldfarvede rosetter, facetslebne ruder og et ovalt dørhåndtag i messing.